Text file: 12944.txt
author: "ribn\u010Dan"
downvotes: 3
end consideration date: 2021-03-03
id: '12944'
number comments: 10
number views: 693
proposal type: Odziv pristojnega organa
response: "Odziv Ministrstva za delo, dru\u017Eino, socialne zadeve in enake mo\u017E\
  nosti\nZakon o delovnih razmerjih (Uradni list RS, \u0161t. 21/13, 78/13 \u2013\
  \ popr., 47/15 \u2013 ZZSDT, 33/16 \u2013 PZ-F, 52/16, 15/17 \u2013 odl. US, 22/19\
  \ \u2013 ZPosS, 81/19 in 203/20 \u2013 ZIUPOPDVE, v nadaljnjem besedilu: ZDR-1)\
  \ ureja varovanje poslovne skrivnosti v 38. \u010Dlenu, in sicer v okviru dolo\u010D\
  b, ki se nana\u0161ajo na obveznosti delavca. Zakon dolo\u010Da, da delavec ne sme\
  \ izkori\u0161\u010Dati za svojo osebno uporabo ali izdati tretjemu delodajal\u010D\
  evih poslovnih skrivnosti, ki jih kot take dolo\u010Di delodajalec, in ki so bile\
  \ delavcu zaupane ali s katerimi je bil seznanjen na drug na\u010Din. Drugi odstavek\
  \ 38. \u010Dlena ZDR-1 dolo\u010Da, da se za poslovno skrivnost \u0161tejejo\_informacije,\
  \ ki izpolnjujejo zahteve za poslovno skrivnost v skladu z zakonom, ki ureja poslovne\
  \ skrivnosti.\_Delavec pa je odgovoren za kr\u0161itev, \u010De je vedel ali bi\
  \ moral vedeti za tak zna\u010Daj\_informacij.\nObveznost varovanja poslovne skrivnosti\
  \ se skupaj s prepovedjo opravljanja konkuren\u010Dne dejavnosti in prepovedjo \u0161\
  kodljivega ravnanja uvr\u0161\u010Da v splo\u0161no delav\u010Devo obveznost lojalnosti\
  \ do delodajalca. V osnovi so predmet varovanja podatki, ki jih kot take odlo\u010D\
  i delodajalec, pri \u010Demer je delodajalec na\u010Deloma prost pri svoji izbiri,\
  \ katero informacijo bo dolo\u010Dil za poslovno skrivnost. Delodajalec torej sam\
  \ dolo\u010Di, kateri so tisti poslovni podatki, katerih razkritje bi \u0161kodovalo\
  \ njegovemu interesu.\nVarovanje poslovne skrivnosti sicer podrobneje ureja Zakon\
  \ o poslovni skrivnosti (Uradni list RS, \u0161t. 22/19; v nadaljnjem besedilu:\
  \ ZPosS), ki pa sodi v okvir pristojnosti Ministrstva za gospodarski razvoj in tehnologijo.\
  \ Upo\u0161tevaje navedeno le izpostavljamo 2. \u010Dlen ZPosS, ki dolo\u010Da,\
  \ da poslovna skrivnost zajema nerazkrito strokovno znanje, izku\u0161nje in poslovne\
  \ informacije, ki niso splo\u0161no znane ali lahko dosegljive osebam v krogih,\
  \ ki se obi\u010Dajno ukvarjajo s to vrsto informacij, ki imajo tr\u017Eno vrednost\
  \ in glede katerih je imetnik poslovne skrivnosti v danih okoli\u0161\u010Dinah\
  \ razumno ukrepal, da jih ohrani kot skrivnost. Upo\u0161tevaje navedeno lahko delodajalec\
  \ v zasebnem sektorju konkretno pla\u010Do posameznega delavca dolo\u010Di za poslovno\
  \ skrivnost. V skladu z zakonom, ki ureja sistem pla\u010D v javnem sektorju, pa\
  \ so pla\u010De v javnem sektorju javne.\nOb tem pa 4. \u010Dlen ZPosS dolo\u010D\
  a, da je pridobitev poslovne skrivnost zakonita, \u010De se poslovna skrivnost pridobi\
  \ z uresni\u010Devanjem pravice delavcev ali predstavnikov delavcev do obve\u0161\
  \u010Denosti in posvetovanja v skladu z veljavnimi predpisi, kadar je tako razkritje\
  \ potrebno za ta namen.\nZ dolo\u010Ditvijo poslovne skrivnosti se tako ne more\
  \ omejevati varstva delav\u010Devih pravic v primeru nepravilnosti pri izpla\u010D\
  ilu pla\u010De. Namen dolo\u010Ditve poslovne skrivnosti mora biti v tem, da se\
  \ za\u0161\u010Diti ob\u010Dutljive poslovne informacije in ne prikrivanje nezakonitosti.\
  \ Zato delavec vi\u0161ino svoje pla\u010De in dejanska izpla\u010Dila lahko razkrije\
  \ z namenom, da se preveri vi\u0161ina izpla\u010Dila in da se morebiti spro\u017E\
  ijo tudi potrebni sodni postopki. Vsi, ki se s podatki seznanijo, pa jih morajo\
  \ uporabljati v okviru in v skladu z namenom, s katerim so pridobljeni."
response date: 2021-03-30
response due date: null
sent date: 2021-02-01
title: "Razkritje lastne pla\u010De"
upvotes: 64
url: https://predlagam.vladi.si/predlog/12944
